钦定古今图书集成/明伦汇编/官常典/第612卷 > 马棱
## 钦定古今图书集成/明伦汇编/官常典/第612卷 > 马棱

按《后汉书》本传：“棱字伯威，马援之族孙也。少孤，依从
兄毅共居业，恩犹同产。毅卒，无子，棱心丧三年。建初
中，仕郡功曹，举孝廉。及马氏废，肃宗以棱行义，征拜
谒者。章和元年，迁广陵太守。时谷贵民饥，奏罢盐官
以利百姓，赈贫羸，薄赋税，兴复陂湖，溉田二万馀顷。
吏民刻石颂之。永元二年，转汉阳太守，有威严称。大”
将军窦宪西屯武威，棱多奉军费，侵赋百姓。宪诛，坐
抵罪。后数年，江湖多剧贼，以棱为丹阳太守。棱发兵
掩击，皆禽灭之。转会稽太守，治亦有声。转河内太守。
永初中，坐事抵罪，卒于家。